Ehdotus: NEUVOSTON PÄÄTÖS Euroopan yhteisöjen ja Liettuan välisellä Eurooppa-sopimuksella perustetussa assosiaationeuvostossa päätettävästä neuvoa-antavan sekakomitean perustamista koskevasta yhteisön kannasta

(komission esittämä)

PERUSTELUT

1. Helmikuun 1. päivänä 1998 voimaan tulleen Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen 116 artiklassa määrätään, että assosiaationeuvosto voi päättää perustaa muita erityisiä komiteoita tai elimiä avustamaan sitä tehtäviensä hoitamisessa.

2. Vaikka edellä mainitussa Eurooppa-sopimuksessa ei nimenomaisesti määrätäkään neuvottelumekanismin perustamisesta kummankin sopimuspuolen alue- ja paikallisviranomaisten välistä vuoropuhelua varten, komissio ehdottaa, että assosiaationeuvosto perustaisi kummankin sopimuspuolen alue- ja paikallisviranomaisia edustavan neuvoa-antavan sekakomitean sen suuren kiinnostuksen tukemiseksi, jota kummankin sopimuspuolen alue- ja paikallisviranomaiset, joita yhteisön puolesta edustaa alueiden komitea ja Liettuan puolesta kahdeksan alue- ja paikallisviranomaisten edustajaa, ovat osoittaneet.

3. Ehdotetun neuvoa-antavan sekakomitean on tarkoitus muodostaa foorumi molempien sopimuspuolten alue- ja paikallisviranomaisten väliselle vuoropuhelulle ja yhteistyölle, mikä olisi hyödyksi niin Liettuan alue- ja paikallisviranomaisille, jotka tutustuisivat siten kuulemismenettelyyn alueiden komiteassa sekä Euroopan unionin alue- ja paikallisviranomaisten väliseen vuoropuheluun yleensä, kuin Euroopan unionin alue- ja paikallisviranomaisille, jotka tutustuisivat siten Liettuassa toteutettavien uudistusten alueelliseen ulottuvuuteen. Assosiaationeuvosto voi myös kuulla ehdotettua neuvoa-antavaa sekakomiteaa ennen kuin se päättää alueellista etua koskevista asioista. Komiteoiden kuuleminen on kuitenkin täysin assosiaationeuvoston harkinnassa.

4. Ehdotetun neuvoa-antavan sekakomitean perustamisella ei ole rahoitusvaikutuksia yhteisön talousarvioon, koska liettualaiset osallistujat vastaavat omista kuluistaan ja yhteisön kulut katetaan alueiden komitean talousarviosta.

5. Ohessa on edellä mainitun Eurooppa-sopimuksen tekemisestä 19. joulukuuta 1997 tehdyn neuvoston ja komission päätöksen 2 artiklan 1 kohdan mukainen ehdotus neuvoston päätökseksi assosiaationeuvostossa vahvistettavasta yhteisön kannasta. Neuvostoa pyydetään hyväksymään teksti parlamenttia ensin kuultuaan.

2002/0262 (ACC)

Ehdotus: NEUVOSTON PÄÄTÖS Euroopan yhteisöjen ja Liettuan välisellä Eurooppa-sopimuksella perustetussa assosiaationeuvostossa päätettävästä neuvoa-antavan sekakomitean perustamista koskevasta yhteisön kannasta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen, Euroopan hiili- ja teräsyhteisön perustamissopimuksen sekä Euroopan atomienergiayhteisön (Euratom) perustamissopimuksen,

ottaa huomioon Euroopan yhteisön perustamissopimuksen 300 artiklan 2 kohdan toisen alakohdan,

ottaa huomioon Euroopan yhteisöjen ja niiden jäsenvaltioiden sekä Liettuan tasavallan välistä assosiaatiota koskevan Eurooppa-sopimuksen tekemisestä 19 päivänä joulukuuta 1997 tehdyn neuvoston ja komission päätöksen 2 artiklan 1 kohdan,

ottaa huomioon komission ehdotuksen [1]:

[1] EYVL C [...], [...], s. [...]

sekä katsoo seuraavaa:

(1) Edellä mainitun Eurooppa-sopimuksen 116 artiklassa määrätään, että assosiaationeuvosto voi päättää erityisten komiteoiden tai elinten perustamisesta avustamaan sitä tehtäviensä hoitamisessa.

(2) Euroopan unionin ja Liettuan alue- ja paikallisviranomaisten välisellä vuoropuhelulla ja yhteistyöllä voidaan merkittävästi edistää Eurooppa-sopimuksen täytäntöönpanoa.

(3) On aiheellista, että tällaista yhteistyötä olisi Euroopan yhteisöjen alueiden komitean jäsenten ja Liettuan alue- ja paikallisviranomaisten edustajien välillä,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen 111 artiklalla perustetussa assosiaationeuvostossa vahvistettavan neuvoa-antavan sekakomitean perustamista koskevan yhteisön kannan on perustuttava kyseisen assosiaationeuvoston päätösluonnokseen, joka on tämän päätöksen liitteenä.

Tehty Brysselissä [...].

Neuvoston puolesta

Puheenjohtaja

LIITE

Luonnos: Euroopan yhteisöjen ja niiden jäsenvaltioiden sekä Liettuan tasavallan assosiaationeuvoston PÄÄTÖS N:o .../2001,

assosiaationeuvoston työjärjestyksen vahvistamisesta tehdyn päätöksen N:o 1/98 muuttamisesta perustamalla neuvoa-antava sekakomitea (2001/.../EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen [2] ja erityisesti sen 116 artiklan,

[2] EYVL L 51, 20.2.1998, s. 3.

sekä katsoo seuraavaa:

(1) Euroopan unionin ja Liettuan tasavallan alue- ja paikallisviranomaisten välisellä vuoropuhelulla ja yhteistyöllä voidaan merkittävästi edistää EU:n ja Liettuan suhteita.

(2) On aiheellista, että tällainen Euroopan yhteisöjen alueiden komitean jäsenten ja Liettuan alue- ja paikallisviranomaisten edustajien välinen yhteistyö järjestetään perustamalla neuvoa-antava sekakomitea.

(3) Tämä tarkoittaa sitä, että päätöksellä N:o 1/98 vahvistettua assosiaationeuvoston työjärjestystä on muutettava sen mukaisesti,

ON PÄÄTTÄNYT SEURAAVAA:

1 artikla

Lisätään assosiaationeuvoston työjärjestykseen artiklat seuraavasti:

"15 artikla

Neuvoa-antava sekakomitea

Perustetaan neuvoa-antava sekakomitea, jonka tehtävänä on edistää vuoropuhelua ja yhteistyötä Euroopan yhteisön ja Liettuan alue- ja paikallisviranomaisten välillä. Tällainen vuoropuhelu ja yhteistyö käsittää Euroopan yhteisön ja Liettuan suhteiden kaikki alueelliset näkökohdat sellaisina kuin ne ilmenevät Eurooppa-sopimusta täytäntöön pantaessa. Neuvoa-antava sekakomitea ilmaisee kantansa näiden alojen kysymyksistä.

16 artikla

Neuvoa-antava sekakomitea muodostuu kahdeksasta Euroopan yhteisöjen alueiden komitean edustajasta sekä kahdeksasta Liettuan alue- ja paikallisviranomaisten edustajasta.

Neuvoa-antava sekakomitea toimii assosiaationeuvoston järjestämän kuulemisen perusteella tai omasta aloitteestaan.

Jäsenet valitaan niin, että neuvoa-antava sekakomitea edustaa mahdollisimman tarkkaan Euroopan yhteisön ja Liettuan eri alue- ja paikallisviranomaisia.

Neuvoa-antavan sekakomitean puheenjohtajina toimivat yhdessä Euroopan yhteisöjen alueiden komitean jäsen ja liettualainen jäsen.

Neuvoa-antava sekakomitea hyväksyy oman työjärjestyksensä.

17 artikla

Euroopan yhteisöjen alueiden komitea sekä Liettuan alue- ja paikallisviranomaiset vastaavat omista henkilöstö-, matka- ja oleskelukuluistaan sekä postitus- ja televiestintäkuluista, jotka aiheutuvat niiden osallistumisesta komitean ja sen työryhmien kokouksiin.

Alueiden komitea vastaa kokousten tulkkauskuluista sekä asiakirjojen käännös- ja jäljentämiskuluista, lukuun ottamatta liettuan kielelle tai kielestä tulkkaamisesta tai kääntämisestä aiheutuvia kuluja, joista vastaavat Liettuan alue- ja paikallisviranomaiset.

Muista kokousten järjestämiseen liittyvistä kuluista vastaa kokouksen järjestävä sopimuspuoli.".

2 artikla

Tämä päätös tulee voimaan sitä päivää seuraavan toisen kuukauden ensimmäisenä päivänä, jona se on tehty.

Tehty Brysselissä [...].

Assosiaationeuvoston puolesta

Puheenjohtaja